作者:杜甫
標題:雨四首
內容:微雨不滑道，斷雲疏複行。紫崖奔處黑，白鳥去邊明。秋日新沾影，寒江舊落聲。柴扉臨野碓，半得搗香粳。江雨舊無時，天晴忽散絲。暮秋沾物冷，今日過雲遲。上馬迥休出，看鷗坐不辭。高軒當灩澦，潤色靜書帷。物色歲將晏，天隅人未歸。朔風鳴淅淅，寒雨下霏霏。多病久加飯，衰容新授衣。時危覺凋喪，故舊短書稀。楚雨石苔滋，京華訊息遲。山寒青兕叫，江晚白鷗饑。神女花鈿落，鮫人織杼悲。繁憂不自整，終日灑如絲。